# Forskrift om utvidet jakttid på grågås i deler av Vestfold og Telemark fylke 2024-2027

Med hjemmel i Forskrift om jakt- og fangsttider samt sanking av egg og dun for jaktsesongene fra og med 1. april 2022 til og med 31. mars 2028 § 3.1.a, fastsetter Statsforvalteren i Vestfold og Telemark følgende forskrift.

§ 1.Formål

Formålet med utvidet tid for jakt på grågås, er å begrense skadene på åker og eng og redusere behovet for tillatelser til felling av skadegjørende individer.

§ 2.Utvidet jakttid

Jakttid for grågås utvides med 15dager i forkant av ordinær jakttid fra og med 26. juli til og med 9. august for kommunene Horten og Tønsberg.

Jakttid for grågås utvides med 20 dager i forkant av ordinær jakttid fra og med 21. juli til og med 9. august for kommunene Holmestrand, Færder, Sandefjord, Larvik, Porsgrunn og Skien.

De første 5 dagene, 21. til og med 25. juli, kan det bare jaktes på flyvende fugl over aktivt drevne innmarksarealer.

§ 3.Vilkår

Utvidelsen gjelder bare jakt på grågås på dyrket mark fra kl. 04.00 til 10.00.

§ 4.Ikrafttreden

Denne forskriften trer i kraft 21.juli 2024 og gjelder inntil 10. august 2027.